
SAMEVATTING 


Die romuleabloeiwyse bestaan uit een of meer monochasia met twee bloeistele in elke 
monochasium, en elke bloeisteel met `n enkele blom, sittend gedra binne `n twee-kleppige 
bloeiskede. 

Verskeie anatomiese strukture van die blom word beskryf, bv. die septale nektarkliere, 
die stempels, blomdekepidermis en -mesofil, en die vaatstelsel. Die are van die styl en 
stempels toon dat die drie styltakke teenoor die meeldrade staan en nie met hulle alterneer 
nie soos Bentham en Hooker gemeen het. In elke dorsale naat van die vrugbeginsel is `n 
gemeenskaplike aar vir die styl, meeldraad en die middel van die buite-blomdekblaar. 
Teenoor elke septum van die vrugbeginsel is `n enkele aar wat die binne-blomdekblaar 
voorsien en ook die kantare vorm van die buite-blomdekblaar. 

Meeste van die bg. kenmerke is konstant gevind by die ondersoekte species. Verskeie 
ander blom- en bloeisteelkenmerke kom voor wat sekere species of speciesgroepe onder- 
skei, bv. lang silindriese blomdekbuise, `n vergroeide helmdraadbuis, meer as ses stempels, 
of opgekrulde vrugstele. Daar word aan die hand gedoen dat die Ig. te wyte is aan `n 
verskil in die lignifikasie in die twee kante van die vrugsteel. 


ABSTRACT 


CONTRIBUTION TO THE MORPHOLOGY AND ANATOMY OF ROMULEA: III. 
THE INFLORESCENCE AND FLOWER. The romulea inflorescence consists of one 
or more monochasia with two peduncles in each, and each peduncle bearing a single 
sessile flower within a two-valved spathe. 

Several anatomical features of the flower are described, e.g. the septal nectaries, the 
stigmas, epidermis and mesophyll of the perianth, and the vascular system of the flower. 
The vascular bundles of the style and stigmas show that the three style branches are opposite 
the stamens and do not alternate with them as Bentham and Hooker supposed. In each 
dorsal suture of the ovary a single vascular strand is present which forms the bundles for 
the style, stamen and centre of the exterior perianth segment. Opposite each septum of 
the ovary another single strand occurs which supplies the interior perianth segment and 
forms the marginal veins of the exterior segment. 

Most of the above-mentioned characters are constant in the species examined. Several 
other features of the flower and peduncle are of importance in distinguishing certain 
species or groups of species, e.g. long cylindrical perianth tubes, fused filaments, more 
than six stigmas, or coiled peduncles in the fruiting stage. It is suggested that the latter 
is caused by a difference in lignification along the two sides of the peduncle. 


INLEIDING 


Gedurende `n ondersoek vir die revisie van die Suid-Afrikaanse species van 
Romulea het sekere anatomiese aspekte en probleme i.v.m. die blom na vore 


gekom waaroor helderheid gesoek is. 

Daar is byvoorbeeld gesoek na die nektarkliere wat nie uitwendig in die blom 
sigbaar is nie. Ook is duidelikheid gesoek oor die aard van die vrugbeginselwand, 
deur die vaatbundelverloop na te gaan, en derdens, die verhouding tussen die 
styltakke en die meeldrade. 

Die laasgenoemde is `n belangrike probleem want Bentham en Hooker 
(1883) het dit beskou as een van die wesenlike kenmerke wat die tribus Moraeeae 
van die tribus Sisyrinchieae onderskei: by die eersgenoemde is die drie styltakke 
teenoor die meeldrade en by die Sisyrinchieae alternerend daarmee (d.i. bo- 
kant die septa van die vrugbeginsel). Pax (1888) en Diels (1930) was twyfelagtig 
of die styltakke by „al die ander” met die meeldrade alterneer. Lewis (1954) 
p. 105 het aan die hand gegee dat Pax se idee dat die styltakke by die Sisyrinchieae 
`n torsie ondergaan, verdere ondersoek regverdig. Aangesien so `n ondersoek, 
sover vasgestel kon word, nog nie gedoen is nie, is die toestand by Romulea, 
een van die Sisyrinchieae, nagegaan. 


MATERIAAL EN METODES 


Om `n goeie oorsig oor die bloeiwyse en blombou van Romulea te verkry, 
is blomme van onder andere die volgende species, verteenwoordigend van agt 
seksies van die genus, ondersoek: R. atrandra Lewis, R. dichtoma Bak., R. 
hirsuta Bak., R. minutiflora Klatt, R. monadelpha Bak., R. pratensis n. sp. ms. 
nom., R. rosea Eckl. en R. tabularis Beg. 

Gedissekteerde bloeiwyses is met `n stereo-ontleedmikroskoop ondersoek. 
Vir die vaatskelet van die blom en die nektarkliere is mikrotoomsneëé 15 u dik 
gesny, gekleur met safranien en vaste groen of Delafield se hematoksilien, en 
permanent gemaak. Hele blomdekke is gefikseer en met chloraalhidraat deur- 
skynend gemaak om hul vaatskelet na te gaan. Vir style is dieselfde metode 
gebruik. Vrugstele is in die lengte gesplits en die helftes apart gemasereer om 
die veselkrimping in die twee kante te ondersoek. 


ONDERSOEK 


Die Bloeiwyse. Die blomme, elk enkelstandig aan die top van `n bloeisteel, 
word sittend of byna sittend gedra binne `n twee-kleppige bloeiskede. Die 
bloeistele sluit die hoofas en sytakke af en kom in pare voor, elke paar in `n 
monochasiale rangskikking. Die bloeivolgorde is basipetaal: die eerste blom 
om te ontwikkel (hf in fig. 1—3) is geleë aan die top van die hoofas (ha) en 
die tweede van die paar (f1) aan die einde van die boonste sytak. `n Tweede 
paar bloeistele sluit die tweede hoogste sytak (f2) en dié se sytak van die tweede 
orde ((2a) af. Hierdie sytak herhaal dus die verhouding in die hoofas en die 
boonste sytak (fig. 1-3). Soms word die tweede bloeisteel van `n paar in die 
oksel van die derde blaar van `n sytak gedra (f3b in oksel van b3b, fig. 4). 

Die Romulea-bloeiwyse. Fig. 1, algemene skema, diagrammaties, met twee pare blomme; 
die internodia tussen die blom, steelblaar en skutblaar is effens verleng; blom f (2) is op 
die tweede syas van bo, en f (2a) op `n syas van die tweede orde. Fig. 2, van R. dichotoma, 
met die hoofas, ha, na die kant gestoot en die syas S (2) verleng. Fig. 3, grondplan van fig. 1, 
in distigiese rangskikking. Fig. 4, by R. gigantea, met drie pare blomme, spirodistigies; 
blom f (3b) is in die oksel van die derde blaar van die derde syas: bl, b2, b3, blare op hoofas; 
b 2a, b 3a, tweede blare (meestal vliesig) van syasse: b 3b, derde blaar van derde syas; 
f1, f2, f3, blomme op syasse van die eerste orde. f 2a, f 3b, blomme op syasse van die 
tweede orde; ha, hoofas; hf, blom op hoofas; S2, tweede hoogste syas; v1, v2, v3, profille 
van syasse. 


By sommige species word `n derde en selfs `n vierde paar bloeistele gevorm 
in die oksels van die nog laer stingelblare (fig. 4). Soms is daar, bv. by R. 
minutiflora, `n derde blomknop op `n sytak van die derde orde aanwesig, wat 
egter nie tot bloei ontwikkel nie. 

Hierdie blomrangskikking is konstant by die Suid-Afrikaanse Romulea- 
species en moontlik dwarsdeur die genus—vergelyk Haeckel (1931 p. 18-19) 
wat dieselfde tipe bloeiwyse aangee vir R. bulbocodium Seb. et Maur., waar 
egter slegs die boonste paar blomknoppe tot blomme ontwikkel. (Sy het onge- 
lukkig in haar fig. 12 die blomme van sytak II verkeerdom geannoteer: haar 
blom Ia stel die eerste blom en II die tweede blom van die blompaar voor. 

Ook is annotasies Illa en IIb omgeruil.) Sy toon verder dat die Romulea- 
bloeiwyse verwant is aan die van Crocus, waar dit egter nog meer gereduseer is. 

Die Romulea-bloeiwyse verteenwoordig `n erg gereduseerde vorm van `n 
Iridaceae-bloeiwyse. Volgens Lewis (1954 p. 105) kom by een of twee species 
van Hesperantha en Geissorhiza gereduseerde bloeiwyses voor wat baie soos 
dié van Romulea is. met die hoofas en sytakke almal afgesluit met `n enkele 
blom. Of hieruit afgelei mag word dat Lewis gemeen het dat die Romulea- 
bloeiwyse terug te lei is na die aar van die Ixieae (waaronder sy Romulea en 
Syringodea wou plaas) is nie duidelik nie. Die eindstandige blom van Romulea 
is waarskynlik slegs skynbaar terminaal, iets wat reeds deur Haeckel (1931) 
vir die Iridoideae en Crocoideae en deur Weimarck (1939) vir Aristea singularis 
gepostuleer is. Geen spore van `n gereduseerde stingeltop kon egter by enige 
van die Romulea-species gevind word nie. 

Die enigste variasies wat by die Romulea-bloeiwyses voorkom, is in die 
aantal bloeistele, en dus blomme wat ontwikkel, die lengte van die sytakke, in 
die torsie van die spruit by die hoërstaande species (spirodistigies teenoor 
distigies (fig. 3, 4), en die aard van die skutblaar en steelblaar onder die blom. 
Die aantal blomme is taamlik konstant by sommige species maar by ander 
word dit grootliks bepaal deur omgewingsfaktore en ook die ouderdom van 
die plant, daar jonger plante baiemaal minder blomme vorm. Dikwels ontwikkel 
die tweede blom van `n laer paar bloeistele nie. By hoogstaande species met kort 
stingels, van bv. die seksies Roseae, Atrandrae en Bicarinatae, is die sytakke 
wat die bloeistele dra, baie kort en verberg. By seksies waar verlengde stingels 
voorkom, bv. die Hirsutae, Ciliatae, en Aggregatae, is die sytakke meestal 10—40 
mm lank. By R. dichotoma is die sytakke net so sterk ontwikkel as die hoofas 
en stoot hulle die laasgenoemde effens na die een kant, sodat die vertakking 
digotoom voorkom (fig. 2). 

Die bloeiskede. Die skutblaar en steelblaar (profil, skutblaartjie of bracteola) 
vorm saam die tweekleppige bloeiskede direk onder die blom. Die internodia 
tussen hulle en die blom is gereduseer. Die steelblaar is dikwels swak twee- 
kielig en effens uitgerand, wat volgens sommige sy dubbele aard aantoon en 
volgens ander veroorsaak is deur drukking in die knop. 

Die skutblaar en steelblaar lewer kenmerke wat bruikbaar is vir die uit- 
kenning van soorte. Kenmerkend van die steelblare van `n aantal species en 
van die skutblare van sommige, is hul vliesige rande wat uit `n paar kleurlose 
sellae bestaan, met hier en daar `n groepie grootsellige dikwandige sklereiede 
met `n bruin selinhoud, wat aan die vliesige blaarrand `n fyn-gestreepte of 
gespikkelde voorkoms gee. By `n aantal species kom vliesige rande sonder 
spikkels of strepies voor. By die seksies Tortuosae en Macowania is beide blare 
grotendeels vliesig. By die Bicarinatae het die skutblaar `n sterk middelaar 
en `n kiel, en is die steelblaar twee-kielig met `n sterk aar in elke kiel. 

Die bloeisteel. Behalwe vir die skutblaar en die steelblaar onder die blom 
en `n klein profil aan die basis van die tweede bloeisteel, is die bloeisteel kaal. 
By sommige species is die bloeisteel byna tereet en by ander semitereet (fig. 9), 
met die twee plat kante (adaksiale kante) van `n paar bloeistele na mekaar 
gekeer. Die twee steelblare van `n paar bloeistele staan rug teen rug (fig. 1—4). 

Die vrugsteel. Die gedrag van die bloeistele na antese verskil by die seksies. 
By die meeste raak die bloeistele teruggebuig kort na antese, met die plat kant 
van die semiterete bloeisteel aan die buitekant van die boog. Hierdeur word 
die ontwikkelende vrug nader na die grond gebring of selfs in die grond gedruk. 
Wanneer die bloeisteel met die ryp vrug uitdroog, buig dit weer orent en reguit 
(fig. 5, 6), behalwe vir die species van die seksies Tortuosae en Atrandrae. 

Marloth (1915 p. 147) het reeds die reguitwording van die vrugsteel van 
R. rosea beskryf, maar Stopp (1958) was onder indruk dat die vrugte basikarp 
bly, ook wanneer die vrugte ryp is en oopsplits. Wat werklik gebeur is dat die 
ryp vrugstele van baie species herhaaldelike higroskopiese bewegings uitvoer: 
wanneer hulle uitdroog word hulle reguit, en ná benatting buig hulle weer af. 
Moontlik het Stopp slegs klam bloeistele gesien. 

Vrugstele van Romulea. Fig. 5, 6, van R. citrina, klam en droog onderskeidelik. Fig. 7, 8 
van R. atrandra, klam en droog onderskeidelik. Fig. 9, dwarssnee deur vrugsteel van 
R. atrandra: sk, sklerenchiem met minder lignifikasie aan die plat kant; v, vaatbundels. 

By die reeds genoemde Tortuosae en Afrandrae toon die droë vrugstele be- 
sonder sterk higroskopiese bewegings. Tydens die uitdroging buig hulle van 'n 
halfregop of effens gebuigde posisie met die plat kant aan die buitekant van die 
boog. regoor na die teenoorgestelde kant en word hulle soos `n horlosieveer 
opgekrul met die plat kant aan die binnekant van die spiraal (fig. 7, 8). In nat 
weer buig hulle weer terug. Hierdie heen en weer bewegings vind ook herhaalde- 
lik plaas. 

Die higroskopiese bewegings word veroorsaak deur `n ongelyke verkorting en 
verlenging langs die plat en afgeronde sye van die vrugsteel, in `n silinder van 
sklerenchiemvesels wat `n endjie onder die epidermis geleë is. In die plat kant 
krimp en rek die vesels meer in die lengte tydens veranderings van hul water- 
inhoud as aan die teenoorgestelde kant. Sien tabel 1, waar die eersgenoemde 
twee species in die tabel, behorende tot die Atrandrae, vergelyk word met 
R. minutiflora, wat bewegings slegs van krom na reguit en terug uitvoer. 


TABEL 1. 
Lengtes van stukkies bloeistele, in die lengte gesplits en nat en droog gemeet in millimeters. 


Plat kant Afgeronde kant 


Nat Droog 
R. atrandra . 10-0 10-2 
R. komsbergensis 10-0 975 


9-6 


R. minutiflora 


Wanneer die plat en afgeronde kante apart gemasereer is, kan die verkorting 
en uitrekking van individuele vesels mikroskopies besigtig word: vesels van 
R. atrandra uit die plat kant verkort met 10—25%, wanneer die water waarin 
hulle gemonteer is, vervang word met 100%, alkohol—terwyl dié aan die af- 
geronde kant feitlik nie krimp nie. 

Dwarssneë van die bloeistele in floroglusien gekleur, toon die moontlike 
rede vir die verskil in verkorting: die vesels aan die afgeronde kant is baie 
meer verhout as aan die plat kant (fig. 9). Dit beteken dat die vesels aan die plat 
kant meer water in die matriks van die selwande besit, wat in die vesels van die 
afgeronde kant tot groter mate verplaas is met lignien. Wanneer die water deur 
die alkohol verwyder word, krimp die vesels aan die plat kant. Verder is die 
waarskynlikheid nie uitgesluit nie dat die verskille in krimping ook deels ver- 
oorsaak word deur bepaalde oriëntasies van die sellulosefibrille in die vesel- 
wande. 

Septale nektarieë van Romulea. Fig. 10, dwarssnee deur die sentrale deel van die vrug- 
beginseltop by R. atrandra. Fig. 11, een nektarie in dwarssnee by R. pratensis. 


Sekere species toon geen higroskopiese beweging nie. By bv. R. cruciata, 
R. setifolia, en R. aquatica bly die bloeistele min of meer reguit en regop na 
die antese. By R. sladenii, R. dichotoma en nog `n paar word die bloeistele 
na antese wyduitspreidend vanaf hul basisse en bly so, of hulle nat of droog is. 
Die septale nektarkliere. Volgens Elliot (1891) word die nektar by Romulea 
deur die basisse van die helmdrade gesekreteer. Daar hierdie verklaring, sover 
vasgestel kon word, nooit weerspreek is nie, word hieroor gerapporteer. 

Naby die top van die vrugbeginsel is die versmelting van die vrugblare 
onvolledig en kom in elk van die drie tussenskotte `n smal vertikale spleet voor, 
omring deur `n epidermis en verskeie lae klein plasmaryke selle (fig. 10. 11). 
Hierdie is die septale nektarkliere wat ooreenstem met dié van Crocus (Béhmker 
1917). Aan die kant na die sentrale as gekeer is elke nektarie omring deur `n 
aantal klein aartjies wat die uiteindelike takke is van die ventrale vrugblaarare. 

Effens hoër dwarssneë (fig. 13iii) toon dat elke nektarie deur `n smal spleetjie 
uitmond in die bodem van die blomdek aan die basis van die styl, waar die 

nektar opgegaar word. Daar word die nektar beskerm deur eensellige epidermale 
hare wat van die basis van die helmdrade en dikwels ook van die binne-epidermis 
van die blomdekbuis uitgroei. Slegs by R. monadelpha met vergroeide helmdrade 
is hare heeltemal afwesig, en word die nektar deur die helmdraadbuis beskerm. 
Die vaatskelet van die blom. Die vaatskelet van die bloeisteel (fig. 9) bestaan uit 
`n aantal verspreide vaatbundels binnekant `n silinder prosenchimatiese paren- 
chiemweefsel wat later verhout, en `n aantal perifere vaatbundels buitekant 
hierdie silinder. 

Naby die top van die bloeisteel vertak die perifere bundels en verdeel 
hulle om twee kringe bundels te vorm: die buitenstes word die spore van die 
skutblaar onder die blom, en die binneste kring dié van die steelblaar. 

Drie van die sentrale bundels loop effens na buite en dan op in die drie 
dorsale nate van die vrugbeginsel. Daarna loop nog drie sentrale bundels, 
alternerend met die eerste drie. na buite, en word die laterale vrugblaarbundels. 

Die orige sentrale bundels loop na die senter van die bloeisteeltop en vorm 
daar `n groot komplekse bundelgroep wat uit verskeie xileem- en floëemgroepe 
bestaan. Dit loop regop in die sentrale as van die vrugbeginsel in en deel in 
drie dele om drie ventrale vrugblaarbundels te vorm. In hul opwaartse loop 
vertak hulle herhaaldelik om `n aartjie vir elke saadknop te verskaf, en naby 
die top van die vrugbeginsel voorsien die oorblywende takkies die septale 
nektarkliere (fig. 13i). Hulle eindig meestal net bo die nektarklierweefsel. By 
R. monadelpha egter en miskien ook by ander grootblom-soorte loop `n paar 
van hulle tot in die basis van die styl waar hulle dan verdwyn. * 

Die vrugbeginselwand het die ses reeds genoemde are: een in die dorsale 
naat van elke vrugblaar (dv in fig. 13i) en een teenoor elke tussenskot (1v in 13i). 
Hierdie bearing stem ooreen met dié van Iris (Eames en MacDaniels 1947). 

Die aar (dv) in elke dorsale vrugblaarnaat, hier genoem `n dorsale vrug- 
blaarbundel, is in werklikheid `n gesamentlike bundel vir die vrugblaar, meel- 
draad, en middel van die buite-blomdekblaar. Aan die top van die vrugbeginsel 
vertak `n stylbundel hieruit na binne en loop op in die styl (s in fig. 13iii, iv). 


Vaatskelet van die Romulea-blom. Fig. 12, `n nie-mediane lengtesnee deur `n blom, 
diagrammaties, om die mediane aar van die buitenste blomdekblaar en die meeldraad- 
en stylare te toon. Fig. 13, 1-vit, diagrammatiese dwarssneë deur blom op hoogtes aange- 
toon in fig. 12. Fig. 14, halwe blomdek, om die hoofblomdekare te toon. Fig. 15, stempels 
en top van styl van R. atrandra, oopgesplits, met helmknopposisies aangetoon. Fig. 16, 
stempels en styltop van R. komsbergensis, oopgesplits: dv, dorsale vrugblaarbundel; e, 
buite-blomdekblaar; el, sytak wat verdwyn, van buite-blomdekblaar; ep, mediane bundel 
van buite-blomdekblaar; h, helmknop; im, binneste blomdekblaar; il, sytak van laterale 
vrugblaarbundel; ip, mediane bundel van binne-blomdekblaar; lv, laterale vrugblaarbundel; 
m, meeldraadbundel; n, septale nektarie; on, opening van nektarie; s, stylbundel; st, 
stempelbundel; til, takke van il wat na buite- en binne-blomdekblare loop; vv, takke van 
ventrale vrugblaarbundels. 

By die meeste species ontvang die styl slegs die drie are. behalwe by die reeds 
genoemde R. monadelpha. 

Die oorblywende gesamentlike meeldraad- en blomdekbundel vertak weer 
en vorm, op één radius, `n meeldraadbundel na binne en `n buite-blomdek- 
bundel (fig. 13iv). By die vergroeide helmdrade van R. monadelpha egter, 
ontvang die helmdraadbuis die drie meeldraadbundels asook verskeie kleiner 
bundels (de Vos 1970 fig. 4). wat takke is van die are van die binne-blomdek- 
blare. Hoog in die helmdraadbuis eindig die klein bundels blind, terwyl die drie 
egte meeldraadbundels in die helmbindsel opstrek. Of hieruit afgelei mag word 
dat die helmdraadbuis `n blomdekuitgroeisel is, is onseker—miskien sal on- 
togenetiese studies uitsluitsel gee. 

Die oorblywende buite-blomdekbundel vertak tangensiaal in drie langs- 
mekaarliggende takke (fig. 13v). Die middelste (ep in fig. 14) word die mediane 
aar van die buite-blomdekblaar, maar die are (el) weerskante loop gou dood 
deur met die are gemerk til in fig. 14 te verenig. 

Die bundel in die vrugbeginselwand teenoor elke septum, hier genoem die 
laterale vrugblaarbundel (Iv in fig. 13i) is in werklikheid `n gesamentlike 
laterale vrugblaar- en blomdekbundel. Op die hoogte van die vrughoktoppe 
vertak dit tangensiaal in drie langsmekaarliggende takke (fig. 13iu), en loop so 
die blomdekbuis in. Die middelste word die mediane aar van die binne-blom- 
dekblaar, en die twee weerskante (il) vurk en verskaf `n bundel vir die buite- 
en die binne-blomdekblaar (til in fig. 13vi en 14). Die laterale vrugblaarbundel 
behoort dus nie net aan twee vrugblare nie, maar ook aan twee blomdekblare. 

Die aarvoorsiening vir die twee blomdekkranse is dus verskillend: al die 
are van die binne-blomdekblaar is afkomstig van die laterale vrugblaarbundel, 
maar slegs die mediane aar van die buite-blomdekblaar en sy takke kom van die 
dorsale bundel, terwyl die groot are weerskante deur die laterale vrugblaar- 
bundel voorsien word. D.w.s. elke binne-blomdekblaar word deur één spoor 
voorsien, maar elke buite-blomdekblaar deur drie spore. Hierdie is vergelyk- 
baar met die toestand by die kroon- en kelkblare van baie dikotiele. 

By species met medium en groot blomme wat vyf of soms sewe hoofare per 
blomdekblaar het, vurk die kantare (til) weer (fig. 14) om die twee of drie groot 
kantare te verskaf. Uit al die groot are vertak klein are wat veervormig na die 
rande van die blomdekblaar loop en blind eindig as enkelryige spiraaltracheiede. 
Die mediane aar vurk egter digotoom aan die top net voor dit eindig (fig. 14). 
Skuins anastomoses tussen die are kom voor. 


Die verhouding tussen die stylvlakke en die meeldrade 


Behalwe vir R. multifida De Vos en `n variëteit van R. tortilis Bak. wat 
veelvertakte style en meer as ses stempels het, is die styl naby die top in drie 
twee-spletige takke verdeel en is daar ses stempels. Die stempels, wat effens 


Bydrae tot die Morfologie en Anatomie van Romulea 67 
II. Die bloeiwyse en blom 


later as die meeldrade ryp word, beslaan die hele lengte van die styltakke. In 
die jong toestand is hulle konduplikaat, maar later vou hulle meestal tot `n 
mindere of meerdere mate oop en is dan tongvormig en bo gegroef, met `n digte 
ry marginale eensellige papillae. 

By die meeste romuleas kom die eerste vertakking van die styl laer af voor 
as die verdere splitsing van elk van die drie takke (fig. 15). Die primêre asse 
kan dus uitwendig onderskei word. By R. komsbergensis De Vos egter is die 
ses takke ewe lank, sodat uitwendig nie gesien kan word watter paar stempels 
aan dieselfde primêre styltak behoort nie (fig. 16). 

Na behandeling van die style met chloraalhidraat is die vertakkings van 
die drie stylare duidelik waarneembaar. Elkeen van die drie stylare vertak in 
twee om die ses stempels te voorsien en dit is duidelik watter paar stempels aan 
dieselfde primêre styltak behoort, selfs by dié species met ewelang styltakke 
(fig. 15, 16). 

By species met kort style en stempels laer as die helmknoppe geleë, is elke 
primêre styltak se twee stempels wyduitspreidend en steek hulle weerskante 
verby die meeldraad wat teenoor die styltak staan (fig. 15, 16). Dit beteken dat 
die twee stempels wat styf teen mekaar tussen die helmknoppe uitsteek, aan twee 
aangrensende styltakke (en dus aan twee vrugblare) behoort en dat elke primêre 
styltak teenoor die meeldraad en ook bokant die vrugbeginselhok (d.w.s. die 
dorsale naat van die vrugblaar) staan. Dit stem ooreen met die toestand by 
Iris en die ander Moraeeae. 

By die romuleas met styltakke wat bo die helmknoppe uitsteek, word die 
twee stempels van een styltak nie weg van mekaar gedruk nie, en staan die pare 
stempels naby mekaar. Die drie primêre styltakke staan dan soms bokant die 


Blomdekepidermis van Romulea. Fig. 17, 18, van R. dichotoma, oppervlakkig en in lengte- 
snee onderskeidelik. Fig. 19, 20, van R. tabularis, oppervlakkig en in lengtesnee onder- 
skeidelik. 

Fig. 21. Lengtesnee deur blomdek van R. minutiflora. 


p 


meeldrade of alterneer soms met hulle, deur `n effense draaiing van die styl. 
Die blomdekepidermis en -mesofil. Die blomkleure van die romuleas word 
veroorsaak deur rooi, pienk, pers of geel gekleurde selsap in die epidermisselle 
van die blomdekblare. `n Groen kleur aan die buitekant is te wyte aan chloro- 
plaste in die abaksiale subepidermale mesofil. 

Nader aan die basis van die blomdekblare kom verlengde epidermisselle 
voor met gladde wande. Hoër op word die selle geleidelik korter en by die 
meeste species toon die antiklinale epidermisselwande kort ingroeisels na binne 
in die vorm van lyste (fig. 17, 19). By dichotoma het die lyste `n breër vry randjie 
wat soms gesplete is (fig. 17). By sommige species ontbreek sulke ingroeisels of 
is hulle slegs in die adaksiale epidermis aanwesig. 

Die adaksiale epidermisselle, en soms ook die abaksiale, is konveks na 
buite opgeswel, bv. R. dichotoma (fig. 18), of elke sel besit `n sentrale papilla, 
bv. R. tabularis (fig. 19, 20). Die konvekse rondings veroorsaak blink blom- 
dekblare, terwyl die aanwesigheid van papillae `n dowwe voorkoms gee. 

Die mesofil van die blomdekblare bestaan uit verlengde parenchiemselle 
wat op vele plekke langs hul lengtewande van mekaar getrek is om lang rye 
intersellulêre ruimtes te vorm (fig. 21). Die ruimtes vergroot waarskynlik ge- 
durende die daaglikse oop- en toegaan van die blom. 


Se 

Die daaglikse blomdekbewegings is termonasties en vind plaas oor die hele 
blomdekblaar, van `n toe-blom-stadium tot `n toestand waarin die blomdekblare 
meestal teruggebuig is. Die bewegings is te wyte aan lengtestrekkings van die 
selle in die ad- en abaksiale kante van die blomdek om die beurt. en veroorsaak 
'n blomvergroting van tot 5 mm by groot blomme, oor die ongeveer vier dae 
van die oop- en toegaan. 


BESPREKING 


Heelparty van die kenmerke wat hier beskryf is, soos die bloeiwyse, die 
nektarkliere en die vaatskelet van die blom, is konstant by die Suid-Afrikaanse 
romuleas en moontlik ook dwarsdeur die genus. Hoewel hulle dus nie bruikbaar 
is vir die indeling van die species nie, is die kenmerke nogtans van algemene 
belang vir die genus. Byvoorbeeld, die enkele gemeenskaplike are in die dorsale 
nate en teenoor die septa van die vrugbeginsel, sou aantoon, volgens die siens- 
wyse van verskeie navorsers waaronder Douglas (1944), dat die vrugbeginsel- 
wand uit die vergroeide basisse van die blomkranse bestaan. 

Die vaatskelet van die styl en stempels toon dat die drie styltakke met hul 
stempelpare teenoor die meeldrade staan, net soos by die Moraeeae. Bentham 
en Hooker (1883) se sienswyse dat by die tribus Sisyrinchieae (waaronder hulle 
Romulea geplaas het) die styltakke met die meeldrade alterneer en bokant die 
septa van die vrugbeginsel staan, kan dus nie as altyd geldend aanvaar word nie. 
Pax (1888) en Diels (1930) was reg in hul vermoede dat die styltakke nie by alle 
Sisyrinchieae met die meeldrade alterneer nie. Slegs by `n paar van daardie 
Romulea-species waar die stempels bokant die meeldrade verhef is, is die 
styltakke alternerend met die meeldrade, deur `n effense torsie van die styl. 

Alhoewel die blomkenmerke by Romulea oor die algemeen meer konstant 
is as die vegetatiewe kenmerke, is daar tog verskeie afwykende blomkenmerke 
wat sekere species of speciesgroepe van die ander onderskei. Byvoorbeeld, die 
lang silindriese blomdekbuise onderskei die seksies Macowania en Lomurea 
van die ander; R. monadelpha word deur sy vergroeide helmdrade onderskei 
(de Vos 1970); R. multifida word gekenmerk deur meer as ses stempels; by 
R. aguatica Lewis en R. diversiformis De Vos verskil die twee blomdekkranse 
heelwat in vorm en grootte; R. flexuosa Klatt het verlengde helmbindsels wat 
bo die stuifmeelsakkies uitsteek. 

Die blomgrootte varieer tussen sekere perke vir elke species: sommige, 
bv. R. minutiflora en R. monadelpha het `n klein variasieruimte, terwyl die van 
ander, bv. R. flava, so groot is dat twee variëteite daarvoor beskryf is. 

Die blomkleur en die merke in die keel van die blomdek, asook die merke en 
kleur aan die buitekant van die buite-blomdekblare is konstant by sommige 

species en varieer by ander. Weens die variasie kan die blomkleur nie gebruik 
word om die genus in seksies in te deel nie, soos Baker (1896) gedoen het. 

Klatt (1865-66) het die genus Trichonema, die destydse naam vir Romulea, 
in twee groepe ingedeel: (1) species met die meeldrade gelyk met die stempels 
of laer, en (2) species met stempels wat bo die meeldrade uitsteek. Hierdie 
kenmerk varieer in verskeie Kaapse species, en kan dus ook nie gebruik word 
om die genus in seksies in te deel nie. 

Die skutblaar en steelblaar onder die blom lewer heelwat diagnostiese 
kenmerke, na gelang van die groenheid daarvan, die membraneuse rande en 
die breër are wat by sommige aanwesig is. Ook is die gedrag van die bloeisteel 
ná antese (of dit reguit bly, of eers afbuig en later by uitdroging reguit word of 
opkrul) kenmerke wat bepaalde seksies onderskei. 

